- మైబాక్స్‌ టెక్నాలజీస్‌లో వాటా కొనుగోలు
- భవిష్యత్తులో 500 కోట్ల పెట్టుబడులు
        న్యూఢిల్లీ: దేశ వ్యాప్తంగా వివిధ రకాల వ్యాపారాలతో దూసుకుపోతున్న 'హీరో' గ్రూపు కొత్తగా ఎలక్ట్రానిక్స్‌ రంగంలోనికి అడుగుపెట్టింది. డీటీహెచ్‌ ఉపకరణాలు, సెటాప్‌ బాక్సులను తయారు చేసే మైబాక్స్‌ టెక్నలాజీస్‌లో హీరో మెజారిటీ వాటాను కొనుగోలు చేసింది. రానున్న కొన్నేళ్లలో ఈ రంగంలో రూ.500 కోట్ల పెట్టుబడులు పెట్టనున్నట్లు హీరో ప్రకటించింది. తమ నూతన కంపెనీకి 'హీరో ఎలక్ట్రానిక్స్‌'గా నామకరణం చేసింది. ఈ కొత్త కంపెనీకి ఛైర్మన్‌గా సుమన్‌ కాంత్‌ ముంజల్‌ వ్యవహారించనున్నారు. హీరో ఎలక్ట్రానిక్స్‌ కూడా హీరో గ్రూపునకు అనుబంధంగానే కొనసాగుతుందనిసంస్థ తెలిపింది.
    మేక్‌ ఇన్‌ ఇండియాలో భాగంగా ఈ రంగంలో రానున్న కొన్నేళ్లలో రూ.500 కోట్ల పెట్టుబడులు పెడతామని సుమన్‌ కాంత్‌ ఓ ప్రకటనలో తెలిపారు. దీంతో ఎలక్ట్రానిక్స్‌ ఉత్పత్తుల దిగుమతుల్లో తగ్గుదల చోటు చేసుకోవడానికి దోహదం చేస్తుందని ఆయన వివరించారు.మైబాక్స్‌ను ఎంత మొత్తానికి కొనుగోలు చేశారనే విషయాన్ని హీరో సంస్థ బయటకు వెల్లడించలేదు. మైబాక్స్‌ కూడా ఈ ఒప్పంద విలువను రహస్యంగానే ఉంచింది. హార్డ్‌వేర్‌లో చాలా పోటీ నెలకొని ఉందని హీరో గ్రూపు పేర్కొంది. డిజిటలైజేన్‌ ఇన్‌ ఇండియా డిమాండ్‌కు అనుగుణంగా మైబాక్స్‌ ఎత్తుగడలపై దృష్టి కేంద్రీకరిస్తుందని హీరో తెలిపింది. హీరో గ్రూపు డజన్‌పైగా వ్యాపారాలతో 5 బిలియన్‌ డాలర్ల పైగా విలువ చేస్తుంది.
మీ స్నేహితులకు రికమెండ్ చెయ్యండి